

**ข้อบังคับมหาวิทยาลัยธรรมศาสตร์**

**ว่าด้วยคณะกรรมการพิจารณาตำแหน่งทางวิชาการ**

**พ.ศ. ๒๕๖๑**

**…………………......……………………..**

โดยที่เป็นการสมควรกำหนดจำนวน หลักเกณฑ์ วิธีการได้มา วาระการดำรงตำแหน่ง และ การพ้นจากตำแหน่งของประธานและกรรมการ ตลอดจนการประชุมและวิธีดำเนินงานของคณะกรรมการพิจารณาตำแหน่งทางวิชาการ ตามมาตรา ๒๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘

อาศัยอำนาจตามความในมาตรา ๒๓ (๒) และ (๘) และมาตรา ๒๙ วรรคสอง   
แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ และโดยมติสภามหาวิทยาลัย ในการประชุม  
ครั้งที่ ๑๐/๒๕๖๑ เมื่อวันที่ ๒๙ ตุลาคม ๒๕๖๑ เห็นชอบให้ออกข้อบังคับไว้ดังต่อไปนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยคณะกรรมการพิจารณาตำแหน่งทางวิชาการ พ.ศ. ๒๕๖๑”

**ข้อ ๒** ข้อบังคับฉบับนี้ให้ใช้บังคับตั้งแต่วันที่ ๑ พฤศจิกายน ๒๕๖๑ เป็นต้นไป

**ข้อ ๓** ให้อธิการบดีรักษาการให้เป็นไปตามข้อบังคับนี้

**ข้อ ๔** ให้ยกเลิก

(๑) ข้อบังคับมหาวิทยาลัยธรรมศาสตร์ว่าด้วยคณะกรรมการพิจารณาตำแหน่งทางวิชาการ พ.ศ. ๒๕๕๙

(๒) ข้อบังคับมหาวิทยาลัยธรรมศาสตร์ว่าด้วยคณะกรรมการพิจารณาตำแหน่งทางวิชาการ (ฉบับที่ ๒) พ.ศ. ๒๕๕๙

**ข้อ ๕** ในข้อบังคับนี้

“มหาวิทยาลัย” หมายความว่า มหาวิทยาลัยธรรมศาสตร์

“สภามหาวิทยาลัย หมายความว่า สภามหาวิทยาลัยธรรมศาสตร์

“คณะกรรมการพิจารณาตำแหน่งทางวิชาการ” หมายความว่า คณะกรรมการพิจารณาตำแหน่งทางวิชาการ มหาวิทยาลัยธรรมศาสตร์

“คณะกรรมการผู้ทรงคุณวุฒิ” หมายความว่า คณะกรรมการผู้ทรงคุณวุฒิทำหน้าที่ประเมินผลงานทางวิชาการและจริยธรรมและจรรยาบรรณทางวิชาการ

**หมวด ๑**

**องค์ประกอบ วาระการดำรงตำแหน่ง และการพ้นจากตำแหน่ง**

**ข้อ ๖** ให้สภามหาวิทยาลัยโดยข้อเสนอของอธิการบดี แต่งตั้งคณะกรรมการพิจารณาตำแหน่งทางวิชาการ ประกอบด้วย

(๑) ประธานกรรมการจากกรรมการสภามหาวิทยาลัยผู้ทรงคุณวุฒิซึ่งดำรงตำแหน่งศาสตราจารย์

(๒) กรรมการผู้ทรงคุณวุฒิ ซึ่งเป็นบุคคลที่มิใช่บุคลากรของมหาวิทยาลัย โดยคัดสรรจากบัญชีรายชื่อผู้ทรงคุณวุฒิเพื่อแต่งตั้งเป็นคณะกรรมการพิจารณาตำแหน่งทางวิชาการที่ ก.พ.อ. กำหนด จำนวน  
ไม่น้อยกว่าห้าคน

กรรมการตามวรรคหนึ่งต้องมาจากสาขาสังคมศาสตร์ มนุษยศาสตร์ วิทยาศาสตร์เทคโนโลยี และวิทยาศาสตร์สุขภาพ อย่างน้อยสาขาวิชาละหนึ่งคน และให้มีกรรมการสภามหาวิทยาลัยผู้ทรงคุณวุฒิ  
อีกไม่เกินหนึ่งคน

(๓) ให้รองอธิการบดีหรือผู้ช่วยอธิการบดีที่อธิการบดีมอบหมายคนหนึ่งเป็นเลขานุการ   
และให้มีผู้ช่วยเลขานุการได้อีกไม่เกินสองคน

**ข้อ ๗** ให้คณะกรรมการพิจารณาตำแหน่งทางวิชาการ มีวาระการดำรงตำแหน่งคราวละ  
สองปี และอาจได้รับการแต่งตั้งอีกก็ได้

นอกจากการพ้นจากตำแหน่งตามวาระแล้ว ประธานกรรมการและกรรมการพ้นจากตำแหน่งเมื่อ

(๑) ตาย

(๒) ลาออก

(๓) ขาดคุณสมบัติของการเป็นกรรมการ

(๔) ถูกจำคุกโดยคำพิพากษาถึงที่สุดให้จำคุก

(๕) เป็นบุคคลล้มละลาย

(๖) เป็นคนไร้ความสามารถหรือคนเสมือนไร้ความสามารถ

ในกรณีประธานกรรมการหรือกรรมการพ้นจากตำแหน่งก่อนครบวาระ และได้มีการแต่งตั้งประธานกรรมการหรือกรรมการแทนแล้ว ให้ผู้นั้นอยู่ในตำแหน่งเพียงเท่ากับวาระที่เหลืออยู่ของผู้ที่ตนแทน

ในกรณีที่ประธานกรรมการหรือกรรมการว่างลงไม่ว่าด้วยเหตุใด และยังมิได้มีการแต่งตั้งประธานหรือกรรมการที่ว่าง ให้คณะกรรมการพิจารณาตำแหน่งทางวิชาการประกอบด้วยกรรมการเท่าที่มีอยู่

**หมวด ๒**

**การประชุม และวิธีดำเนินการของคณะกรรมการพิจารณาตำแหน่งทางวิชาการ**

**ข้อ ๘** การประชุมของคณะกรรมการพิจารณาตำแหน่งทางวิชาการ ให้ดำเนินการดังต่อไปนี้

(๑) การประชุมคณะกรรมการพิจารณาตำแหน่งทางวิชาการต้องมีกรรมการมาประชุม  
ไม่น้อยกว่ากึ่งหนึ่งของจำนวนกรรมการทั้งหมด จึงเป็นองค์ประชุม

(๒) ให้ประธานกรรมการเป็นประธานที่ประชุม หากประธานกรรมการไม่อยู่ในที่ประชุม หรือไม่อาจปฏิบัติหน้าที่ได้ให้กรรมการซึ่งที่ประชุมเลือก เป็นประธานที่ประชุมแทน

(๓) การลงมติของคณะกรรมการพิจารณาตำแหน่งทางวิชาการให้ถือเสียงข้างมาก ของที่ประชุม

ในกรณีการลงมติได้คะแนนเสียงเท่ากัน ให้ประธานที่ประชุมมีอำนาจชี้ขาด

(๔) ในการประชุมของคณะกรรมการพิจารณาตำแหน่งทางวิชาการในระเบียบวาระ เพื่อพิจารณาในเรื่องใด หากไม่มีกรรมการแสดงความคิดเห็นเป็นอย่างอื่นหรือไม่ทักท้วง ประธานที่ประชุมอาจสรุปการประชุมเพื่อพิจารณาในเรื่องนั้นว่าที่ประชุมพิจารณาแล้วมีความเห็นอย่างไรและมีมติอย่างไร ในการนี้  
ให้ถือว่าการสรุปของประธานที่ประชุมนั้นเป็นมติของที่ประชุม

(๕) การลงมติในการประชุมคณะกรรมการพิจารณาตำแหน่งทางวิชาการให้ลงมติแบบลับ   
เว้นแต่ที่ประชุมพิจารณาแล้วมีมติให้เปิดเผย

**หมวด ๓**

**อำนาจหน้าที่ของคณะกรรมการพิจารณาตำแหน่งทางวิชาการ**

**ข้อ ๙** ให้คณะกรรมการพิจารณาตำแหน่งทางวิชาการ มีอำนาจหน้าที่ดังต่อไปนี้

(๑) พิจารณากลั่นกรองการกำหนดตำแหน่งทางวิชาการหรือถอดถอนผู้ดำรงตำแหน่ง ทางวิชาการ และเสนอต่อสภามหาวิทยาลัยเพื่อพิจารณา

(๒) พิจารณาการขอทบทวนผลการพิจารณาตำแหน่งทางวิชาการ

(๓) พิจารณาแต่งตั้งคณะกรรมการผู้ทรงคุณวุฒิเพื่อทำหน้าที่ประเมินผลงานทางวิชาการและจริยธรรมและจรรยาบรรณทางวิชาการ

(๔) ให้ข้อเสนอต่อสภามหาวิทยาลัย เพื่อออกประกาศหรือคำสั่งมหาวิทยาลัย

(๕) แต่งตั้งคณะอนุกรรมการพิจารณาตำแหน่งทางวิชาการ เพื่อดำเนินการเกี่ยวกับ  
การพิจารณาตำแหน่งทางวิชาการ ตามที่คณะกรรมการพิจารณาตำแหน่งทางวิชาการมอบหมาย

**บทเฉพาะกาล**

**ข้อ ๑๐** ในระหว่างที่สภามหาวิทยาลัยยังมิได้แต่งตั้งคณะกรรมการพิจารณาตำแหน่ง  
ทางวิชาการซึ่งทำหน้าที่อยู่ก่อนวันที่ข้อบังคับนี้ใช้บังคับ ยังคงทำหน้าที่คณะกรรมการพิจารณาตำแหน่ง  
ทางวิชาการตามข้อบังคับนี้ต่อไปจนกว่าสภามหาวิทยาลัยจะแต่งตั้งคณะกรรมการพิจารณาตำแหน่ง  
ทางวิชาการตามข้อบังคับนี้

ประกาศ ณ วันที่ ๒๙ เดือน ตุลาคม พ.ศ. ๒๕๖๑

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย